አነጋጋሪው የመሬት ልማትና አስተዳደር ሥራ አስኪያጅ ዋስትና ተከለከሉ
አዲስ አበባ፤ ሐምሌ 29/2005 (ዋኢማ) – በተጠረጠሩበት የሙስና ወንጀል ምክንያት በሕዝብ ተወካዮች ምክር ቤት ከሁለት ቀናት ውይይት በኋላ ያለመከሰስ መብታቸው ሰኔ 28 ቀን 2005 ዓ.ም. የተነሳው፣ የአዲስ አበባ ከተማ አስተዳደር የመሬት ልማትና አስተዳደር ሥራ አስኪያጅ አቶ ቃሲም ፊጤ፣ ከውጭ አገር በተመለሱ ማግስት ሐምሌ 25 ቀን 2005 ዓ.ም. በቁጥጥር ሥር ውለው በማግስቱ ፍርድ ቤት ቀረቡ፡፡ ዋስትናም መከልከላቸውን ሪፖርተር ጋዜጣ ዘግቧል ፡፡የፌዴራል የሥነ ምግባርና የፀረ ሙስና ኮሚሽን መርማሪ ፖሊስ ሥራ አስኪያጁን ሐምሌ 26 ቀን 2005 ዓ.ም. ፌዴራል ከፍተኛ ፍርድ ቤት ሁለተኛ ወንጀል ችሎት ያቀረባቸው ሲሆን፣ ሥራ አስኪያጁ የዋስትና መብታቸው እንዲከበርላቸው ቢጠይቁም ፍርድ ቤቱ ሊቀበላቸው አልቻለም፡፡ ምክንያቱም አቶ ቃሲም በሙስና የተጠረጠሩበት ወንጀል ንብረትነቱ የኢንጂነር ግርማ አፈወርቅ የሆነና ስፋቱ 500 ካሬ ሜትር ቦታ አቶ ዮሐንስ ደርሰህ ለሚባሉ ግለሰብ ከመስጠታቸው ጋር የተያያዘ በመሆኑ፣ ሊመሠረትባቸው የሚችለውም ክስ ዋስትና ሊከለክል እንደሚችል መርማሪ ፖሊስ ለፍርድ ቤት በማስረዳቱ ነው፡፡ ከአዲስ አበባ ከተማ የመጀመርያ ደረጃ ፍርድ ቤት እስከ ከተማው ሰበር ሰሚ ችሎት ድረስ ኢንጂነር ግርማ አፈወርቅ የወሰዱት ቦታ ሕጋዊ፣ በተፈቀደ ካርታ መሆኑና ባለቤትነታቸው የተረጋገጠ ቢሆንም፣ አቶ ቃሲም ለሌላ ግለሰብ መፍቀዳቸውን መርማሪው አስረድቷል፡፡ ሌላው መርማሪ ፖሊሱ ችሎቱን የጠየቀው አቶ ቃሲም በተጠረጠሩበት የሙስና ወንጀል ተጠርጥረው በቁጥጥር ሥር ውለው በምርመራ ላይ የሚገኙት፣ ከአስተዳደሩ የመሬት ባንክና ማስተላለፍ ኤጀንሲ ሥራ አስኪያጅ አቶ በቀለ ገብሬና ከመሬት አሰጣጥ ኦፊሰር አቶ ገብረየሱስ ኪዳነ የምርመራ መዝገብ ጋር እንዲጣመርለት ነው፡፡ በአቶ ቃሲም ላይ ምርመራ እንዳልጨረሰ የገለጸው መርማሪ ቡድኑ ተጨማሪ የምርመራ ጊዜ እንዲፈቀድለት ጠይቋል፡፡ አቶ ቃሲም በበኩላቸው ለችሎቱ እንዳመለከቱት፣ ጉዳዩ የተጀመረው ቀደም ብሎ ነው፡፡ በመታየት ላይ እያለም ተቋርጧል፡፡ በቅርቡ ደግሞ መነሳቱንና ወደ ውጭ አገር ሄደው ሲመለሱ በቁጥጥር ሥር መዋላቸውን አስረድተዋል፡፡ ጉዳዩ የታየና ሁሉም የሚፈለገው ማስረጃ የተሰበሰበ መሆኑን የገለጹት አቶ ቃሲም የሚያጠፉት ሰነድም ሆነ ማስረጃ እንደሌለ በመግለጽ፣ የዋስትና መብታቸው ተፈቅዶላቸው በውጭ ሆነው ጉዳያቸውን መከታተል እንዲችሉ እንዲፈቀድላቸው ፍርድ ቤቱን ጠይቀዋል፡፡ ጠበቃ እንደሌላቸውም አስታውቀዋል፡፡ መርማሪ ቡድኑ ተጠርጣሪው ቦታው የተፈቀደው ባለ 11 ፎቅ ሕንፃ ለመገንባት ለሚችሉት ኢንጂነር ግርማ አፈወርቅ መሆኑ እየታወቀ፣ ለአቶ ዮሐንስ ደርሰህ መሰጠቱ አግባብ አለመሆኑን በድጋሚ ገልጾ፣ የጠየቁት የዋስትና መብት ውድቅ እንዲደረግና የምርመራ ጊዜው እንዲፈቀድለት በድጋሚ ጠይቋል፡፡ ፍርድ ቤቱ የሁለቱን ወገኖች ክርክር ከሰማ በኋላ በሰጠው ትዕዛዝ፣ የአቶ ቃሲምን የዋስትና ጥያቄ ውድቅ ማድረጉን ገልጿል፡፡ የኮሚሽኑ መርማሪ ፖሊስም በተጠርጣሪዎቹ ላይ እስከ ሐምሌ 30 ቀን 2005 ዓ.ም. ድረስ ክስ እንዲመሠርት አዟል፡፡ ይህ በዚህ እንዳለ አቶ ቃሲም በሙስና ወንጀል ተጠርጥረው ያለመከሰስ መብታቸው እንዲነሳ ለተወካዮች ምክር ቤት ጥያቄ የቀረበው በሐምሌ ወር 2004 ዓ.ም. በፌዴራል የሥነ ምግባርና የፀረ ሙስና ኮሚሽን ነበር፡፡ ምክር ቤቱ በምን ሁኔታ ጥያቄውን ሳይቀበለው እንደቀረ እስካሁን ግልጽ ባይሆንም፣ ኮሚሽኑ ግን ጉዳዩ አሳሳቢ ስለሆነበት በዚያው በሐምሌ ወር 2004 ዓ.ም. አቶ ቃሲም የተጠረጠሩበትን የሙስና ወንጀል በመጥቀስ፣ ከአገር ሲወጡ ጥቆማ በመስጠት እንዲተባበረው፣ በደኅንነት ኢሚግሬሽንና ስደተኞች ባለሥልጣን ሥር ለሚገኘው የኢሚግሬሽንና ዜግነት ጉዳይ ዋና መምርያ ደብዳቤ መጻፉን አስታውቋል፡፡  የኮሚሽኑ ጥያቄ ምላሽ ሳያገኝ አንድ ዓመት ከተቆጠረ በኋላ፣ የአቶ ቃሲም ያለመከሰስ መብት እንዲነሳ በድጋሚ ባለፈው ሰኔ 25 ቀን 2005 ዓ.ም. ለምክር ቤቱ ጥያቄ ቀርቦለታል፡፡ ምክር ቤቱ ሰኔ 27 ቀን 2005 ዓ.ም. እንደ አንድ አጀንዳ ይዞ ሁሉም የምክር ቤቱ አባላት ባሉበት ጉዳዩን ቢያነሳውም፣ የምክር ቤቱ አባላት ለሁለት በመከፈላቸው በድጋሚ ሳይነሳ ቀርቷል፡፡ ነገር ግን ሰኔ 27 ቀን 2005 ዓ.ም. ማምሻውንና ሌሊቱን የተፈጠረው ነገር ግልጽ ባይሆንም፣ የአቶ ቃሲም ያለመከሰስ መብት በማግስቱ ሰኔ 28 ቀን 2005 ዓ.ም. ረፋዱ ላይ እንደተነሳ ታውቋል፡፡ በዕለቱ የፌዴራል የሥነ ምግባርና ፀረ ሙስና ኮሚሽንም ያለመከሰስ መብታቸው የተነሳበትን ሰነድ ከምክር ቤቱ መዝገብ ቤት ፈርሞ መውሰዱን፣ የምክር ቤቱ የሕዝብ ግንኙነት ኃላፊ ለሪፖርተር መግለጻቸው ይታወሳል፡፡ ኮሚሽኑ የአቶ ቃሲምን ያለመከሰስ መብት መነሳት የሚያረጋግጠውን ሰነድ ቢወስድም እስከ ሐምሌ 1 ቀን 2005 ዓ.ም. ድረስ በአቶ ቃሲም ዙሪያ ምንም ሳይል ከርሟል፡፡ አቶ ቃሲም ለሥራ ጉዳይ በሚል ሐምሌ 1 ቀን 2005 ዓ.ም. ሌሊቱን ወደ ቻይና ማምራታቸውን ባለቤታቸው መግለጻቸውን መዘገባችን ይታወሳል፡፡ በመሆኑም የኮሚሽኑ ተሞክሮ የሚያሳየው አንድ ተጠርጣሪ ያለመከሰስ መብቱ እንደተነሳ ወዲያውኑ በቁጥጥር ሥር ማዋል ቢሆንም፣ የአቶ ቃሲም ያለመከሰስ መብታቸው እንዲነሳለት ከዓመት በፊት ጥያቄ ያነሳ ቢሆንም፣ መብታቸው ከተነሳ በኋላ ግን ለአራት ቀናት ያህል ሳይያዙ ከአገር መውጣታቸው አነጋጋሪ ሆኖ ነበር፡፡